[{"text_idx": "#000005", "text": "O heulian\u0303 embannadur ar steun\u0303v broadel en deus savet ar strollad stourmerien Misneachd ur c\u2019houlzad nevez. Hervezo n\u2019ez a ket pell a-walc\u2019h raktres ar c\u2019houarnamant ha mankout a ra paliou\u0300 rezis. \u201cLakaat muioc\u2019h a dud deuet da zeskin\u0303 ar yezh\u201d ? Mat eo, met pet a dud, hag a-benn peur ? \u201cHarpan\u0303 implij ar yezh gant ar skolidi\u201d ? Ya da, met penaos ? E-lec\u2019h klemm diwar gwander ar steun\u0303v broadel en deus skrivet Misneachd ur steun\u0303v nevez, ar Plana Radaigeach airson na Ga\u0300idhlig (\u201cSteun\u0303v Radikal evit ar Gouezeleg\u201d). E-barzh e kaver paliou\u0300 ha mennozhiou\u0300 az a pelloc\u2019h eget ar pezh kinniget gant gouarnamant Skos : lakaat pep skol en Inizi Gall da vezan\u0303 dre ar yezh evel ma oa graet gant kontelezh Gwynedd e Kembre, da lavarout eo dilemel ar skoliou\u0300 saoznek ; lakaat kresk war ar budjed evit diorren energiezh hag ekonomikel ar c\u2019hevredigezhiou\u0300 diwar-ar-maez, ha rein\u0303 muioc\u2019h a c\u2019halloud dezho ; lakaat harz war ar prenan\u0303 eil-tiez en Uheldiriou\u0300 da sikour ar re yaouank o deus c\u2019hoant distrein\u0303 da labourat eno ; rein\u0303 galloud da vBo\u0300rd na Ga\u0300idhlig da gastizan\u0303 an ensavaduriou\u0300 na heuilhfe ket o steun\u0303vou\u0300 yezh ; ha kalz muioc\u2019h. E-kreiz raktres Misneachd e kaver treuzkas ar yezh er familh hag er c\u2019hevredigezhiou\u0300 hengounel en Uheldiriou\u0300. En ur sellout ouzh an enklask graet diwar-benn gwanaat ar yezhou\u0300 minorel e lavaront ne c\u2019hell ket ar gouezeleg bezan\u0303 saveteet gant rouedadou\u0300 deskidi er c\u2019he\u0302riou\u0300 bras : mard eo da vezan\u0303 miret e vo en he bro c\u2019henidik ha treuzkaset a rummad da rummad. O vont pelloc\u2019h c\u2019hoazh e lavar Misneachd n\u2019eus spi ebet war hir dermen ma n\u2019eo ket chen\u0303chet ar sistem sokio-ekonomikel e Skos diouzh ar sistem kapitalour."}, {"text_idx": "#000006", "text": "Embannet en doa ar strollad o raktres er Mo\u0300d (fest vroadel ar gouezeleg) e Du\u0300n Omhain e miz Here. Degemeret e oa a greiz galon gant Bo\u0300rd na Ga\u0300idhlig a lavaras e oa mat gwelout ur respont sirius ha mennet a-vesk an dud. Meulet eo bet steun\u0303v Misneachd gant MG Alba (e-karg ar mediaou\u0300) ha strolladou\u0300 kevredigezhel en Uheldiriou\u0300. N\u2019eo nemet an derou\u0300 evit stourmerien ar yezh ha spi o deus chen\u0303ch doare son\u0303jal ar C\u2019houezeled a-raok ma varvfe o yezh, o sevenadur hag o fobl."}]